Johannes Aventinus

**Johannes Aventinus**, vl. menom **Johannes Georg Turmair** (* 4. júl 1477, Abensberg, Nemecko - † 9. január 1534, Regensburg), nazývaný aj **Aventinus, Aventín** či **Aventin**, bol nemecký humanistický spisovateľ a historik. Je pokladaný za priekopníka klasickej filológie v Nemecku a zakladateľa nemeckej historiografie. Jeho bustu dal kráľ Ľudovít I. Bavorský vystaviť vo Walhalle. Jeho hrob sa nachádza v kláštore Sankt Emmeram v Regensburgu.

## Životopis
Od roku 1495 študoval na vysokých školách v Ingolstadte, Viedni, Krakove a Paríži, predovšetkým humanitné vedy. Získal obsiahle a komplexné vzdelanie, aké v tých časoch dosiahlo iba málo učencov. V roku 1509, po skončení štúdií, sa stal vychovávateľom a učiteľom maloletých synov nebohého vojvodu Albrechta IV. na dvore bavorského kniežaťa Viliama IV. Vo februári 1517 bol vymenovaný za historiografa Bavorska a dostal čestnú úlohu vypracovať dejiny Bavorska. K dejinám Bavorska zozbieral veľké množstvo pramenného materiálu, na základe ktorého napísal viacero historických prác. 

K jedným z najvýznamnejších Aventinovych diel patrí kronika *Annales ducum Boiariae/Annales Boiorum* resp. *Bayerische Chronik* (*Anály Bavorov* resp. *Bavorská kronika*). Ide o sedemzväzkové dielo o dejinách Bavorov do roku 1460. O hodnovernosti tohto diela niektorí historici pochybujú, lebo vzniklo na základe prameňov, z ktorých dnes viaceré neexistujú a mnohé v súčasnosti poznáme iba na základe neskorších odpisov. Toto dielo má aj pre slovenskú historiografiu mimoriadny význam. Jedna časť kroniky sa venuje bitke pri Bratislave (podrobnosti pozri v článku).

Súborne vydala jeho práce Mníchovská akadémia v rokoch 1880 až 1884 v piatich zväzkoch.

Osud Aventinovho diela nebol ľahký. Aj keď najstaršie dejiny spracoval značne romanticky, obdobie stredoveku napísal na základe prameňov už značne kriticky, otvorene odhalil rozličné politické intrigy, spoločenské a mravné delikty feudálnej a najmä cirkevnej hierarchie. Za túto kritičnosť ho v roku 1528 obvinili z kacírstva a uväznili. V roku 1554 sa dostalo jeho meno aj na index Benátskej inkvizície a vydávanie jeho kníh bolo zakázané. Po krátkej väzbe v Abensbergu ho vyslobodil Leonhard Eck, radca vojvodu Viliama IV. Po vyslobodení odišiel do slobodného ríšskeho mesta Regensburg, kde žil až do svojej smrti.

## Dielo online
*http://bsb-mdz12-spiegel.bsb.lrz.de/~mdz/index.html?c=kurzauswahl&adr=www.bayerische-landesbibliothek-online.de/aventin/
*Na Google Knihy sú k dispozícii tieto jeho knihy:  http://www.google.sk/search?hl=sk&tbo=p&tbm=bks&q=inauthor:%22Johann+Turmair%22#q=inauthor:%22Johann+Turmair%22&hl=sk&tbm=bks&source=lnt&tbs=bkv:p&sa=X&ei=6ayMUIrOOYjJswahwYCIDg&ved=0CBwQpwUoAQ&bav=on.2,or.r_gc.r_pw.r_qf.&fp=375418d369c46493&bpcl=35466521&biw=1016&bih=846 a https://www.google.sk/search?q=bayerische+chronik&ie=utf-8&oe=utf-8&aq=t&rls=org.mozilla:sk:official&client=firefox-a#q=inauthor:%22Johannes+Aventinus%22&hl=sk&client=firefox-a&hs=IWG&rls=org.mozilla:sk:official&prmdo=1&tbs=bkv:p&tbm=bks&psj=1&ei=s5uNUJiAGa6Q4gSIh4GADQ&start=0&sa=N&bav=on.2,or.r_gc.r_pw.r_qf.&fp=375418d369c46493&bpcl=35466521&biw=1016&bih=846

## Iné projekty

## Zdroje
* P. Dvořák, *Prvá kniha o Bratislave*, Vydavateľstvo Rak, Budmerice, 2006, ISBN 80-85501-32-5
* P. Dvořák, *Odkryté dejiny (Predveká Bratislava)*, Pravda, Bratislava, 1978

Kategória:Nemeckí historici